贈送張叔和
作者：黄庭堅
朝代：宋

paragraphs: 張侯溫如鄒子律，能令陰谷黍生春。
有齊先君之季女，十年擇對無可人。
箕帚掃公堂上塵，家風孝友故相親。
廟中時薦南澗蘋，兒女衣袴得補紉。
兩家俱爲白頭計，察公與人意甚真。
吏能束縛老姦手，要使鰥寡無顰呻。
但迴此光還照己，平生倦學皆日新。
我提養生之四印，君家所有更贈君。
百戰百勝不如一忍，萬言萬當不如一默。
無可簡擇眼界平，不藏秋毫心地直。
我肱三折得此醫，自覺兩踵生光輝。
團蒲日靜鳥吟時，爐薰一炷試觀之。